***Choď a pozeraj sa*** (rus. Иди и смотри – Idi i smotri) je 1985 sovietsky vojnový film/psychologický horor, prípadne psychologická dráma, ktorý režíroval Elemom Klimovom. V hlavných úlohách hrá Alexej Kravčenko a Oľga Mironovová. Film je zasadený do dedinského prostredia v okupovanom Bielorusku počas druhej svetovej vojny v roku 1943 resp. 1944.

Scenár je dielom Alesa Adamoviča v spolupráci s Elemom Klimovom, predlohou je Adamovičova novela *Chatyňský príbeh* z roku 1974. Slová *Choď a pozeraj sa* (po rusky *"Иди и смотри"*) sú zo Jánovej apokalypsy, kapitola 6, *...a počul som jednu zo štyroch bytostí volať akoby hromovým hlasom: "Choď a pozeraj sa..."* (v ruštine: *"...и я услышал одно из четырех животных, говорящее как бы громовым голосом: иди и смотри."*)

Nebol hodnotený MPAA. Kvôli násiliu, krvi a zobrazeniu sexuálnych scén, bol klasifikovaný ako K-16 vo Fínsku (a podobne na Islande, Argentíne a Nemecku) vo Veľkej Británii a Švédsku od pätnástich rokov.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Film začína scénou dvoch chlapcov, ktorí prekopávajú v piesok, hľadajúc pušku – vstupenku do partizánskeho oddielu. Jeden z chlapcov, Fljora, nájde pušku SVT-40. Na ďalší deň sovietski partizáni prídu k Fljorovi domov, aby ho zobrali so sebou. Partizánska skupina sa pripravuje na konflikt s Nemcami, ale na poslednú chvíľu veliteľ rozhodne aby Fljora zostal v tyle v partizánskom tábore, čím ho sklamal. Stretáva Glašu, dievča veliteľa oddielu, ktoré tiež zostalo v tyle. Náhle nemecké lietadlá objavia tábor a následne začne delostrelecká paľba.

Fljora prechodne stráca sluch a vracia sa do jeho dediny. Je si istý, že jeho rodina sa skryla na ostrovčeku v močiaroch. Ako však vychádza s Glašou z dediny, za posledným domom vidno telá postrieľaných dedinčanov. V močiari stretáva mnoho dedinčanov, ktorí utiekli pred nacistami. Nakoniec sa uisťuje v domnienke, že jeho rodina neprežila. On a traja ďalší partizáni opúšťajú utečencov na ostrove aby našli jedlo pre hladujúcich dedinčanov. Cestou ale narazia na nemecké oddiely Waffen SS nasadené v protipartizánskych bojoch a tzv. Einsatzgruppen. Vyslaná skupinka navyše nenájde očakávané zásoby jedla. Cestou padnú v mínovom poli 2 jeho spoločníci. Partizáni sa nakoniec rozhodnú ukradnúť kravu od miestneho dedinčana. Cestou sa však dostanú do guľometnej paľby, v ktorej zahynie aj Fljorov posledný spoločník a onedlho i krava. Chlapec sa najprv kravu pokúsi rozrezať nožom aby doniesol k hladným dedinčanom aspoň stehno, ale nakoniec rezignuje a zaspí pri tele kravy.

Ráno sa Fljora zobudí v poli v hmle, blízko dediny. Stretne roľníka, ktorému chce zobrať voz, no onedlho sa na blízkej ceste v hmle objavia Nemci. Obec je prepadnutá nacistickou Einsatzgruppe. Nemci naženú všetkých ľudí do dreveného kostola a vyhlásia, že dospelí môžu opustiť kostol, ak vnútri nechajú deti. Fljorovi sa podarí vyliezť a tým sa zachráni. Následne vojaci do kostola nahádžu granáty, zápalné fľaše a začnú do neho strieľať. Fljora sleduje horiace peklo ako sa opití nacisti tešia zo svojho „úspechu" a napokon odchádzajú.

V ďalšej scéne je nemecká protipartizánska jednotka zničená. Fljora kráča medzi zničenými nemeckými vozidlami a objaví ranenú nemeckú zdravotníčku s priestrelom brucha, zvierajúcu v rukách tašku s liečivom. Zoberie jej tašku, ignorujúc jej utrpenie, a obväzom obviaže svoju pušku, ktorá mala odlomenú časť pažby. Kráča ďalej a stretáva partizánov, ktorí zajali niekoľkých z nacistov zodpovedných za vyvraždenie ľudí v kostole. Skupina partizánov a vojakov ticho mieri na zajatcov zbraňami. Niektorí Nemci sa pokúšajú ospravedlniť a vyhovárajú sa, že nie sú nacisti alebo nenesú zodpodvednosť za vraždenie. Partizáni napokon spustia paľbu a zajatcov postrieľajú. Po zastrelení Nemcov Fljora nájde portrét Hitlera v kaluži vody. Fljora začne strieľať do portrétu. Každý výstrel (nasledujú v intervale 15 sekúnd) je preložený montážou dokumentárnych záberov nahratými odzadu: koncentračný tábor, Hitler gratujulúci mladému príslušníkovi Hitlerjugend, míting nacistov z 30. rokov, fotografie Hitlera z prvej svetovej vojny, fotografia Hitlera v škole a nakoniec Hitler ako bábätko v náručí jeho matky. 

V poslednej scéne vo filme Fljora doháňa partizánov na pochode za sprievodu Mozartovej skladby Lacrimosa.

 Opis zápletky alebo rozuzlenia príbehu sa tu končí.

Výroba
------

* Na obale britského vydania DVD z roku 2006 je napísané, že zbrane použité vo filme boli často nabité, kvôli realizmu. Herec Alexej Kravčenko povedal v jednom z interview, že niektoré guľky počas nakrúcania preleteli 10 centimetrov od jeho hlavy.
* Veľká časť uniforiem použitých pri nakrúcaní boli skutočné armádne uniformy.
* Film sa nakrúcal v chronologickom slede.
* Režisér plánoval pri nakrúcaní desivých scén dať herca Alexeja Kravčenka zhypnotizovať za pomoci psychoterapeuta. Nechcel totiž narušiť mentalitu mladého človeka. Herec bol však voči hypnóze odolný a celý čas ju len predstieral.

Hudba
-----

Hudbu skomponoval Oleg Jančenko. V niektorých zlomových pasážach sú použité skladby z klasickej hudby (ako Straussova *Na krásnom modrom Dunaji*). Ku koncu filmu napr. Wagnerova konkrétne z druhej časti opery *Prsteň Nibelungov*. V záverečnej scéne zaznie *Lacrimosa* z Mozartovho *Rekviem d-mol*.

Ocenenia
--------

Film bol ocenený:

* 1985: cena FIPRESCI (Fédération Internationale de la Presse Cinématographique – medzinárodná federácia filmových kritikov) na Moskovskom medzinárodnom filmovom festivale
* 1985: Zlatá cena na Moskovskom medzinárodnom filmovom festivale

Ohlas
-----

Podľa All Movie Guide je Choď a pozeraj sa *čestný a neochvejný portrét jednej z temných častí v histórii druhej svetovej vojny.*
Po filme *Choď a pozeraj sa* Klimov nenatočil už žiaden film. V roku 2001 povedal: *Po „Choď a pozeraj sa" som stratil záujem na tvorbe filmov… všetko čo bolo možné som už urobil ... do* ("Choď a pozeraj sa") *som zahrnul všetko, čo som vedel a ukázal som celú pravdu*.

Referencie
----------

1. 1 2 3  Choď a pozeraj sa. In: *Encyklopédia filmu*. 1. vyd. Bratislava: Obzor, 1993. 1055 s. ISBN 80-215-0219-3. s. 362.
2. ↑  nemecká imdb (po nemecky)
3. ↑  recenzia na channel4 (po anglicky)
4. ↑  *Choď a pozeraj sa* na fdb.cz
5. ↑  *Choď a pozeraj sa na imdb (po anglicky)*
6. ↑  *Choď a pozeraj sa* na All Movie Guide (po anglicky)
7. ↑  "Filmmakers Who Prized Social, Not Socialist, Reality" *New York Times* January 28, 2001 (po anglicky)

Externé odkazy
--------------

* *Idi i smotri* v Internetovej databáze filmov (po anglicky)
* *Jdi a dívej se* v Česko-Slovenskej filmovej databáze

Zdroj
-----

* *Tento článok je čiastočný alebo úplný preklad článku Come and See na anglickej Wikipédii.*